ORDE do 5 de xullo de 2011 pola que se estende aos produtores non membros da Organización de Produtores de Pesca Fresca do Porto de Vigo (OPPF-4) determinadas normas orientadas á mellora da comercialización do rapante procedente do Gran Sol.
Consellería do Mar — III. Outras disposicións — 13/07/2011

O artigo 7 do Regulamento (CE) n.º 104/2000 do Consello, do 17 de decembro de 1999, polo que se establece a organización común de mercados no sector dos produtos da pesca e da acuicultura, dispón que, no caso de que unha organización de produtores sexa considerada representativa da produción e comercialización nun ou varios lugares de desembarcamento e de que o solicite ás autoridades competentes do Estado membro, este poderá decidir facer obrigatorias para os non membros da devandita organización as normas de produción e comercialización decididas pola organización sempre que estas respondan aos obxectivos de garantir o exercicio racional da pesca e mellorar as condicións de venda da súa produción.
Pola súa banda, o Regulamento (CE) n.º 696/2008, da Comisión, do 23 de xullo, polo que se establecen as disposicións de aplicación do Regulamento (CE) n.º 104/2000, do 17 de decembro de 1999, do Consello, no relativo aos non membros de determinadas normas adoptadas por organizacións de produtores do sector da pesca, profundiza nos requisitos e no procedemento polo que a extensión de normas das organizacións de produtores da pesca (OPP) aos non membros debe ser realizada. No devandito procedemento, destácase a obriga dos Estados membros de notificar sen demora á comisión as normas que decidisen facer obrigatorias.
O Real decreto 724/2003, do 13 de xuño, polo que se regulan as organizacións de produtores da pesca e da acuicultura e as súas asociacións, establece, no seu artigo 3, as condicións para o recoñecemento de organizacións de produtores da pesca (OPP) e no seu artigo 10 a posibilidade de extensión das súas normas conforme o artigo 7 do Regulamento (CE) n.º 104/2000.
A Organización de Produtores de Pesca Fresca do Porto de Vigo (OPPF-4 en diante), recoñecida pola orde do Ministerio de Agricultura, Pesca e Alimentación do 7 de xullo de 1986, solicitou á Consellería do Mar, de acordo cos artigos anteriores, a extensión daquelas normas que adoptaron os seus socios e que estaban orientadas á mellora da comercialización do rapante procedente do Gran Sol, no seu Acordo do 18 de xaneiro de 2011.
A Orde ARM/1482/2010, do 24 de maio, pola que se estende aos produtores non membros da Organización de Produtores de Pesca Fresca do Porto de Vigo determinadas normas orientadas á mellora da sustentabilidade do rapante procedente do Gran Sol, xerou unha serie de beneficios derivados da súa aplicación, á vista dos cales, a OPPF-4 resolveu solicitar unha nova extensión na aplicación de normas.
Na elaboración desta orde foron consultados os sectores afectados.
A materia cuxa extensión se acorda é das relacionadas no artigo 7 do Regulamento (CE) n.º 104/2000, do 17 de decembro de 1999, e considerando que a OPPF-4 é unha organización representativa da produción nos termos previstos no artigo 1 do Regulamento (CE) n.º 696/2008, da Comisión, do 23 de xullo, recoñecida polo extinto Ministerio de Agricultura, Pesca e Alimentación, e que a Comunidade Autónoma de Galicia é competente para realizar a devandita extensión, tendo en conta que as normas que se van estender teñen unha incidencia na ordenación do sector pesqueiro ao mellorar a comercialización do rapante,
Primeiro. Por esta orde esténdense aos produtores non membros da Organización de Produtores de Pesca Fresca do Porto de Vigo (OPPF-4), recoñecida por orde do Ministerio de Agricultura, Pesca e Alimentación, do 7 de xullo de 1986, as seguintes normas para o cumprimento das medidas orientadas á mellora da comercialización do rapante (
Lepidorhombus, spp.
) procedente de Gran Sol, adoptadas pola citada OPP por Acordo do 18 de xaneiro de 2011.
a) Os desembarcos de rapante non poderán ser de talla inferior a 25 centímetros.
b) A referida limitación aplicarase aos desembarcos das capturas que se realicen polo conxunto da frota de arrastre de Gran Sol nos portos de Vigo e Marín.
c) A dita limitación de desembarcos só se aplicará aos produtores que se fai extensiva a norma desde a data en que esta orde tenga efectos.
Segundo. A duración da aplicación da regra de extensión será dun ano desde a entrada en vigor desta orde.
Terceiro. Conforme o establecido no punto 3, do artigo 7, do Regulamento (CE) n.º 104/2000, do Consello, do 17 de decembro de 1999, polo que se establece a organización común de mercados no sector dos produtos da pesca e da acuicultura, comunicarase á Comisión Europea a extensión das normas previstas nesta orde.
Cuarto. As infraccións a esta orde serán sancionadas de conformidade co establecido na lexislación vixente.
Quinto. Contra esta orde, que pon fin á vía administrativa, poderá interpoñerse recurso potestativo de reposición perante a conselleira do Mar no prazo dun mes, ou ben directamente recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de dous meses contados, en ambos os casos, desde o día seguinte ao da súa publicación no DOG.
Sexto. Esta orde será eficaz, conforme o disposto no artigo 5 do Regulamento (CE) n.º 696/2008, no prazo de 8 días desde o día seguinte ao da súa publicación no
Diario Oficial de Galicia
.
Santiago de Compostela, 5 de xullo de 2011.